《赠燕山老妓歌》
元代·胡奎

燕山老妓七十馀，少小苏门城下居。自言生长太平日，蹋遍江下西子湖。

湖水湖山近城郭，五步一楼十步阁。春风酒舫载瑶筝，夜月歌台卷珠箔。

东家胡蝶过西家，十里湖波泛落花。苏小门嘶五花马，段家桥碾七香车。

早年传得伊州曲，翠舞珠歌满华屋。芍药春明和玉箫，海棠夜醉添银烛。

一曲清歌一束绫，歌声上遏流云行。韩娥齿让瓠犀白，赵女眉妒春山青。

转首繁华何草草，不道青春暗中老。

作者简介：元明间浙江海宁人，字虚白，号斗下老人。明初以儒征，官宁王府教授。有《斗下老人集》。